****

**Σχολή Θετικών Επιστημών**

**Τμήμα Φυσικής**

**ΠΡΟΣΚΛΗΣΗ ΕΚΔΗΛΩΣΗΣ ΕΝΔΙΑΦΕΡΟΝΤΟΣ**

**ΓΙΑ ΕΙΣΑΓΩΓΗ ΜΕΤΑΠΤΥΧΙΑΚΩΝ ΦΟΙΤΗΤΩΝ**

**ΣΤΟ ΔΙΑΤΜΗΜΑΤΙΚΟ Π.Μ.Σ.**

**ΤΩΝ ΤΜΗΜΑΤΩΝ ΦΥΣΙΚΗΣ ΚΑΙ ΠΛΗΡΟΦΟΡΙΚΗΣ & ΤΗΛΕΠΙΚΟΙΝΩΝΙΩΝ**

Για το ακαδημαϊκό έτος **2020-2021** γίνονται δεκτές αιτήσεις υποψηφίων για εγγραφή στο Διατμηματικό Μεταπτυχιακό Πρόγραμμα Σπουδών (Δ.Π.Μ.Σ.) των Τμημάτων Φυσικής και Πληροφορικής & Τηλεπικοινωνιών, της Σχολής Θετικών Επιστημών του Εθνικού και Καποδιστριακού Πανεπιστημίου Αθηνών (ΕΚΠΑ), στις εξής ειδικεύσεις :

* **Ηλεκτρονικής – Ραδιοηλεκτρολογίας**
* **Ηλεκτρονικού Αυτοματισμού**

Σύμφωνα με την υπ’ αρ. 674/23-04-2018 Υπουργική Απόφαση έγκρισης του Κανονισμού του Δια-τμηματικού Προγράμματος Μεταπτυχιακών Σπουδών (ΦΕΚ 1818/22-05-2018) το ως άνω Δ.Π.Μ.Σ απονέμει τους εξής μεταπτυχιακούς τίτλους: (α) Μεταπτυχιακό Δίπλωμα Ειδίκευσης (Μ.Δ.Ε.) στην Ηλεκτρονική και Ραδιοηλεκτρολογία (Ρ/Η) (ΜSc in Electronics and Radioelectrology) και (β) Μεταπτυχιακό Δίπλωμα Ειδίκευσης (Μ.Δ.Ε.) στον Ηλεκτρονικό Αυτοματισμό (H/A) (MSc in Control and Computing).

**Κατηγορίες Πτυχιούχων**

Στο Δ.Π.Μ.Σ. γίνονται δεκτοί: (α) Πτυχιούχοι του Τμήματος Φυσικής του ΕΚΠΑ ή άλλων Πανεπιστημίων της ημεδαπής, β) Πτυχιούχοι Τμημάτων του ίδιου ή συναφούς γνωστικού αντικειμένου άλλων Πανεπιστημίων της ημεδαπής ή αναγνωρισμένων ομοταγών Ιδρυμάτων της αλλοδαπής, απόφοιτοι των Ανωτάτων Στρατιωτικών Εκπαιδευτικών Ιδρυμάτων (ΑΣΕΙ) καθώς και Πτυχιούχοι Τμημάτων ΤΕΙ συναφούς γνωστικού αντικειμένου. Μετά από ειδική απόφαση της Ε.Δ.Ε. γίνονται δεκτοί και άλλοι Πτυχιούχοι συναφούς γνωστικού αντικειμένου, που έχουν επαγγελματική εμπειρία στο χώρο της Ηλεκτρονικής, της Πληροφορικής, των Τηλεπικοινωνιών και του Αυτοματισμού. Μέγιστος αριθμός εισακτέων ετησίως σε κάθε ειδίκευση είναι **είκοσι πέντε (25).** Στον αριθμό αυτό δεν συμπεριλαμβάνονται οι απόφοιτοι της μίας ειδίκευσης όταν είναι υποψήφιοι για την άλλη, στην οποία επιλέγονται αυτοδικαίως.

**Διαδικασία επιλογής**

-Η ΕΔΕ. έχει καταρτίσει κατάλογο συναφών μαθημάτων/επιστημονικών αντικειμένων για το Δ.Π.Μ.Σ. με αντίστοιχους συντελεστές βαρύτητας. Στον κατάλογο αυτό λαμβάνονται υπόψη ο βαθμός πτυχίου, οι βαθμοί στα συναφή μαθήματα, ο βαθμός της πτυχιακής εργασίας, επιστημονικές δημοσιεύσεις, τυχόν συμμετοχή σε ερευνητικά προγράμματα και σχετική επαγγελματική εμπειρία. Επίσης, οι συστατικές επιστολές και η γνώση ξένων γλωσσών.

-Η ΕΔΕ επικυρώνει την αντιστοίχιση των μαθημάτων του υποψηφίου και προχωρεί στην κατάρτιση πίνακα κατάταξης των υποψηφίων ανά Πανεπιστήμιο, Σχολή και Τμήμα. Από κάθε πίνακα κατάταξης επιλέγονται από την ΕΔΕ οι κορυφαίοι, συνεκτιμώντας το πρόγραμμα σπουδών του Τμήματος προέλευσης.

-Σε περίπτωση επιλογής μεταπτυχιακού φοιτητή, ο οποίος παρουσιάζει ελλείψεις σε επιμέρους θέματα του επιστημονικού αντικειμένου, όπως αυτές αποτυπώνονται στους καταλόγους συναφών μαθημάτων/γνωστικών αντικειμένων, μπορεί να χρεώνονται, μετά από αιτιολογημένη απόφαση της ΕΔΕ, ορισμένα προπτυχιακά μαθήματα του Τμήματος Φυσικής και του Τμήματος Πληροφορικής & Τηλεπικοινωνιών.

-Η ΕΔΕ διατηρεί το δικαίωμα συνέντευξης των υποψηφίων.

**Προθεσμίες-Απαραίτητα Δικαιολογητικά**

Οι υποψήφιοι μεταπτυχιακοί φοιτητές θα πρέπει να υποβάλλουν την αίτησή τους και τα παρακάτω δικαιολογητικά από **Δευτέρα 06/07/2020** έως και **Παρασκευή 04/09/2020** στην ηλεκτρονική διεύθυνση της Γραμματείας στο *secr@phys.uoa.gr* , είτε ταχυδρομικά με σφραγίδα Ταχυδρομείου (έως την **Παρασκευή 04/09/2020),** είτε να αποστείλουν με υπηρεσία ταχυμεταφοράς (courier) στη Διεύθυνση: **Γραμματεία Τμήματος Φυσικής ΕΚΠΑ υπόψη κας Π. Στεφανάτου** **pstefan@phys.uoa.gr****, Κτίριο Ι, 2ος όροφος Πανεπιστημιόπολη Ζωγράφος, Τ.Κ. 157 84.**

1. ΕΝΤΥΠΗ ΑΙΤΗΣΗ(*εκτυπώνεται από την ιστοσελίδα του Τμήματος).* Κάθε υποψήφιος οφείλει να δηλώσει εάν επιθυμεί να είναι μερικής ή πλήρους απασχόλησης**.**
2. Αντιστοίχιση μαθημάτων στα οποία έχει εξεταστεί επιτυχώς ο υποψήφιος, στα μαθήματα του καταλόγου που επισυνάπτεται.
3. Αντίγραφο πτυχίου ή βεβαίωση περάτωσης σπουδών.
4. Αναλυτική βαθμολογία του υποψηφίου από το βασικό πτυχίο του και ενδεχόμενα άλλα μεταπτυχιακά προγράμματα που παρακολουθεί ή έχει ολοκληρώσει.
5. Αναλυτικό βιογραφικό σημείωμα.
6. Πτυχίο ξένων γλωσσών (επικυρωμένο από την Αρχή έκδοσης ή Δικηγόρο)
7. Δύο (2) συστατικές επιστολές.
8. Οποιαδήποτε άλλη πληροφορία χρήσιμη για την αξιολόγηση της αίτησής του, π.χ. δημοσιεύσεις, σχετική ερευνητική ή/και επαγγελματική εμπειρία κλπ.
9. Οι φοιτητές από άλλα Ιδρύματα της αλλοδαπής πρέπει να προσκομίσουν πιστοποιητικό αντιστοιχίας και ισοτιμίας από τον ΔΟΑΤΑΠ, σύμφωνα με το αρ. 34 παρ. 7 του Ν. 4485/2017.
10. Φωτοτυπία αστυνομικής Ταυτότητας ή Διαβατηρίου (σε μορφή JPG ή PDF).
11. Μία (1) φωτογραφία (*τύπου αστυνομικής ταυτότητας*).
12. Υπεύθυνη δήλωση μέσω της ηλεκτρονικής πλατφόρμας gov.gr όπου θα αναφέρονται τα μαθήματα για τα οποία είτε αναμένονται τα αποτελέσματα, είτε πρόκειται να δοθούν στην εξεταστική περίοδο Σεπτεμβρίου.

***Για πληροφορίες οι ενδιαφερόμενοι μπορούν να απευθύνονται στη Γραμματεία του Τμήματος (210-727.6825 κα Π. Στεφανάτου*** ***pstefan@phys,uoa.gr******) ενώ πληροφορίες με τον Κανονισμό λειτουργίας και τα μαθήματα του Δ.Π.Μ.Σ. δίνονται στην ιστοσελίδα***[***http://www.tomease.phys.uoa.gr/metaptyxiakes-spoydes/neos-kanonismos-dpms-2018-2019.html***](http://www.tomease.phys.uoa.gr/metaptyxiakes-spoydes/neos-kanonismos-dpms-2018-2019.html)

Αθήνα 15/06/2020

Ο ΠΡΟΕΔΡΟΣ

του Τμήματος Φυσικής

\*

ΓΕΩΡΓΙΟΣ ΣΠ. ΤΟΜΠΡΑΣ

Καθηγητής

*\*η υπογραφή έχει τεθεί στο πρωτότυπο που τηρείται στο αρχείο της Γραμματείας*